《寄勉甫》
宋代·孔平仲

猛虎不伏枥，抟鹏笑韝鹰。丈夫志四海，羞愧守门庭。

君实豪杰士，贫贱乡人轻。愤发策蹇驴，西走游玉京。

负书入太学，大带参诸生。文章逸莫控，学问骤以升。

曾未年岁馀，哗哗得声名。定知有所立，俯拾紫与青。

顾我孤陋者，聋瞽其聪明。譬如山下泉，碍险尚未行。

无人为激进，安得归沧溟。所愿同君游，扬波浩东倾。

此志何日遂，长呼涕淋缨。北望风谊美，心焉如旆旌。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。